Folketing
2000-05-10

Jeg vil gerne have lov til at takke trafikministeren for den aktuelle orientering om tidsplanen for metrobyggeriet. Jeg er også glad for, at SF har rejst denne forespørgselsdebat. Det var måske ikke så relevant på det tidspunkt, hvor forespørgslen blev anmeldt, i januar måned, men den er gang på gang blevet udsat, og Folketinget får derfor nu lejlighed til inden den mødefri periode at få svar på status i arbejdet med den københavnske metro. Der foreligger stort set ingen statusnotater, siden en række spørgsmål omkring arbejdet blev stillet i januar og februar måned. Forsinkelserne på metroen har været utallige, både for så vidt angår borearbejdet med tunnelerne og Ansaldos problemer med at afprøve og godkende procedurer og sikkerhedssystemer. Hele projektet skulle være færdig i oktober 2000, men er blevet to år forsinket, således at man nu regner med ibrugtagelse af metroen oktober 2002. Problemer med borearbejdet har givet togleverandøren Ansaldo luft til få sikkerheds- og styresystemerne på plads, og den luft er sikkert også nødvendig.